### NN 143/2023 (1.12.2023.), Odluka o izmjenama i dopunama Odluke o općinskim porezima Općine Štitar

OPĆINA ŠTITAR

1975

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 125/08, 36/09, 150/11, 144/12, 19/13, 137/15, 123/17, 98/19 i 144/20), članaka 20. i 42. Zakona o lokalnim porezima (»Narodne novine« broj 115/16, 101/17, 114/22 i 114/23) i članka 35. Statuta Općine Štitar (»Službeni vjesnik« Vukovarsko-srijemske županije, broj 03/13, 05/18, 08/20, 05/21 i 03/22) Općinsko vijeće Općine Štitar na 27. redovnoj sjednici, održanoj 22. studenoga 2023. godine, donijelo je

ODLUKU

O IZMJENAMA I DOPUNAMA ODLUKE O OPĆINSKIM POREZIMA

Članak 1.

Članak 3. Odluke o općinskim porezima (»Narodne novine« broj: 16/2018) (»Službeni vjesnik« Vukovarsko-srijemske županije broj 3/2018) (u daljnjem tekstu: Odluka o općinskim porezima) mijenja se i glasi:

»II. VRSTE POREZA

Članak 3.

Općinski porezi Općine Štitar su:

1. porez na potrošnju

2. porez na kuće za odmor

3. porez na korištenje javnih površina.«

Članak 2.

Članci 4. i 5. Odluke o općinskim porezima se brišu, a dosadašnji članci 6. do 25. postaju članci 4. do 23.

Članak 3.

Članak 9. Odluke o općinskim porezima mijenja se i glasi:

»Članak 9.

Porez na kuće za odmor plaća se u visini od 0,60 eura/m² korisne površine kuće za odmor.«

Članak 4.

Članak 12. Odluke o općinskim porezima mijenja se i glasi:

»3. Porez na korištenje javnih površina

Članak 12.

Porez na korištenje javnih površina plaćaju pravne i fizičke osobe koje koriste javne površine bez zaključenog ugovora o zakupu temeljem Odluke o zakupu zemljišta na javnim površinama (»Službeni vjesnik« Vukovarsko-srijemske županije broj 03/11).«

Članak 5.

Članak 13. Odluke o općinskim porezima mijenja se i glasi:

»Članak 13.

Pod javnom površinom smatraju se javne zelene površine, parkovi, trgovi, sajmovi, tržnice, igrališta i javne prometne površine, te druge javne površine u nadležnosti Općine Štitar.«

Članak 6.

Članak 14. Odluke o općinskim porezima mijenja se i glasi:

»Članak 14.

Porez na korištenje javnih površina na području Općine Štitar plaća se u dvostrukom iznosu početne zakupnine utvrđene sukladno uvjetima i kriterijima iz članka 23. Odluke o zakupu zemljišta na javnim površinama (»Službeni vjesnik« Vukovarsko-srijemske županije broj 03/11).«

Članak 7.

Članak 15. Odluke o općinskim porezima mijenja se i glasi:

»Članak 15.

Visina poreza na korištenje javnih površina utvrđuje se rješenjem o porezu na korištenje javnih površina koje donosi Jedinstveni upravni odjel Općine Štitar.

Porez na korištenje javnih površina plaća se jednokratno, u roku od 15 dana od dana dostave rješenja o razrezu poreza na korištenje javnih površina.«

Članak 8.

Članak 16. Odluke o općinskim porezima mijenja se i glasi:

»Članak 16.

Općina Štitar poslove utvrđivanja, evidentiranja, nadzora, naplate i ovrhe radi naplate poreza na potrošnju i poreza na kuće za odmor u cijelosti prenosi na Ministarstvo financija, Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5 % ukupno naplaćenih prihoda.

Poslove utvrđivanja i naplate poreza na korištenje javnih površina obavlja Jedinstveni upravni odjel Općine Štitar.«

Članak 9.

Članak 17. Odluke o općinskim porezima mijenja se i glasi:

»Članak 17.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Ministarstvu financija, Poreznoj upravi iz članka 16. st. 2. ove Odluke obračuna i uplati u Državni proračun i to do zadnjeg dana u mjesecu za protekli mjesec.«

Članak 10.

Postupci vezani uz razrez poreza na korištenje javnih površina koji nisu dovršeni do dana primjene ove Odluke, završit će se primjenom odredbi Odluke o općinskim porezima (»Narodne novine« broj 16/2018) (»Službeni vjesnik« Vukovarsko-srijemske županije broj 3/2018).

Članak 11.

Ova Odluka objavit će se u »Narodnim novinama« i »Službenom vjesniku« Vukovarsko-srijemske županije, a stupa na snagu 1. siječnja 2024. godine.

Klasa: 410-01/23-01/01

Urbroj: 2196-25-01-23-3

Štitar, 22. studenoga 2023.

Predsjednica
 Općinskog vijeća
 Marina Pranjić, mag. educ., v. r.